Rossiya FXX Navalniyning o‘z qotili bilan suhbati aks etgan yozuvni soxta deb atadi

Aleksey Navalniy tomonidan, go‘yoki, uni zaharlagan odam bilan telefon orqali suhbati aks etgan yozuv qalbaki. E’lon qilingan telefon suhbati yuzasidan tekshiruv tashkil qilindi, deb yozadi Meduza Federal xavfsizlik xizmati (FXX) Jamoatchilik bilan aloqalar markazi (JAM)ga tayanib.

 Videodan kadr
“Telefon suhbati aks etgan videorolik qalbaki. Abonent raqamini o‘zgartirib qo‘yish usulidan foydalanish — xorijiy maxsus xizmatlarda ko‘p qo‘llaniladigan yo‘l, bu ilgari Rossiyaga qarshi aksiyalarda bir necha marta ishga solingan, u suhbatning haqiqiy ishtirokchilarini aniqlash imkoniyatini yo‘qqa chiqaradi”, — deyiladi xabarda.
FXX JAMda qo‘shimcha qilishlaricha, FXX xodimlarining Navalniyning zaharlanishidagi ehtimoliy ishtiroki yuzasidan tekshiruv Rossiya maxsus xizmatlariga qarshi qaratilgan rejali provokatsiya hisoblanadi.
“Navalniy tomonidan internet tarmog‘iga joylashtirilgan, go‘yoki, unga qarshi olib borilgan harakatlar yuzasidan ‘tekshiruv’ Rossiya FXX va uning xodimlarini obro‘sizlantirishga qaratilgan rejalashtirilgan provokatsiya hisoblanadi, buni esa chet el maxsus xizmatlarining tashkillashtirilgan va texnik ko‘magisiz amalga oshirish imkoni yo‘q”, — deyiladi xabarda.
14-dekabr kuni Navalniyning zaharlangani bo‘yicha The Insider, Bellingcat va CNN’ning Der Spiegel ishtirokida hamkorlikda o‘tkazilgan tekshiruv natijalari e’lon qilindi. Tergov mualliflari siyosatchiga suiqasd Tomskda FXX kriminalistika instituti niqobi ostida harakat qilgan FXX maxfiy bo‘limining sakkiz nafar tezkor xodimi tomonidan amalga oshirilgan, degan xulosaga keldi. Tergov hujjatida suiqasd tafsilotlari ham, unda ishtirok etgan FXX xodimlarining ism-shariflari ham oshkor qilindi, ulardan biri Konstantin Kudryavsev bo‘lib chiqdi.
Aleksey Navalniyning iddaolari ortidan Vladimir Putin ham voqeaga o‘z munosabatini bildirdi.
“Berlin klinikasidagi o‘sha bemorga kelsak, men ko‘p marta aytganman, faqat ba’zi narsalarni takrorlashim mumkin. Kecha Peskov menga bu haqdagi so‘nggi uydirmalar va bizning maxsus xizmatchilarimiz ma’lumoti haqida xabar berdi. Bu qandaydir tergov emas, bu Amerika maxsus xizmatlarining materiallarini legallashtirish. Bizning maxsus xizmatlarimiz buni biladi va ma’qul topsa, telefondan foydalanadi”, — dedi u. Putinning fikricha, “Berlin klinikasidagi bemor” Amerika maxsus xizmatlari ko‘magidan foydalanadi, Rossiya maxsus xizmat xodimlariga esa uni o‘ldirishga hojat yo‘q edi.
21-dekabr kuni rossiyalik siyosatchi Aleksey Navalniy “Men o‘z qotilimga telefon qildim. U tan oldi” nomli videorolikni e’lon qildi. Videoda Navalniyning aytishicha, u o‘zining zaharlanishi ortida Federal xavfsizlik xizmatining guruhi turgani haqidagi surishtiruvni e’lon qilishdan oldin guruh a’zolaridan biri — Konstantin Kudryavsev bilan gaplashgan va Kudryavsev Navalniyni o‘ldirishga harakat qilinganini tasdiqlagan.